Klimaaftale: CO2-afgift og flere penge til ladestandere

I april måned blev der afsat 50 millioner kroner til ladestandere langs rastepladser ved motorvejene, på landevejene og foran etageejendomme, der ikke har adgang til opladning derhjemme. Nu er det beløb blevet fordoblet til 100 millioner kroner i 2020 – ligesom der bruges 375 millioner kroner på projektet i 2021. Det er et af resultaterne af den nye klimaaftale, som et flertal af partierne blev enige om sent søndag aften.

Pengene tilføres den såkaldte grønne transportpulje og partierne er enige om, at ”midlerne målrettes ladeinfrastruktur, tung transport og færger,” som der står i aftalen, der kan læses i sin helhed her (PDF).

Regeringen vil efter sommerferien 2020 præsentere en samlet sektor- handlingsplan for transport.

Klimaaftalen indebærer også, at der indføres en CO2-afgift. En ide som regeringen ellers har været meget lunken over for. Detaljerne om afgiften er endnu uvis, men regeringen skal udarbejde et oplæg og indkalde til forhandlinger i løbet af efteråret.

Tidligere har Klimarådet anbefalet, at der indføres ”en væsentlig” CO2-afgift på benzin og diesel, for at gøre det mere attraktivt at vælge elbil i stedet. En afgift, der kan få en liter benzin eller diesel til at stige med op til fem kroner.

Klimaaftalen er dog meget vag, når det kommer til CO2-afgiften. Den slår dog fast, at: ”aftalen medfører ikke fordyrelser for borgere og virksomheder samlet set”.

De skriver videre, at CO2-afgiften skal indføres under hensyntagen til bæredygtig erhvervsudvikling og dansk konkurrencekraft, sunde offentlige finanser og beskæftigelse, et stærkt velfærdssamfund, sammenhængskraften og social balance og dermed reelle CO2e-reduktioner og uden samlet tab af arbejdspladser til udlandet.

Klimaaftalen indeholder CO2-reduktioner for 3,4 millioner ton. Aftalen er den sidste store på klimaområdet inden sommerferien. Der kommer flere aftaler på klimaområdet senere, loves det.

Herunder de samlede initiativer i den nye klimaaftale:

Etablering af verdens første energiøer

Overgang til markedsdrevet udbygning af solceller og landvind

Fremtidens grønne teknologier – Power-to-X og fangst af CO2

Grøn omstilling af industrien

Støtte til biogas og andre grønne gasser

Energieffektiviseringer

Grøn omlægning af varmeafgifter

Fremme af udnyttelse af overskudsvarme

Udfasning af individuelle olie- og gasfyr

Grøn fjernvarme

Bæredygtighedskrav til biomasse til energi

Grøn transportpulje

Transport

Udvikling af bedriftsregnskaber i landbruget

Grøn skattereform

Klimaaftale: CO2-afgift og flere penge til ladestandere